บสย. พักชำระค่าธรรมเนียมธุรกิจท่องเที่ยว จากผลกระทบไวรัสโคโรนา
บสย. ช่วยเหลือ SMEs กลุ่มธุรกิจท่องเที่ยว โรงแรม ทัวร์ ร้านอาหาร บรรเทาผลกระทบทางธุรกิจ จากการแพร่ระบาดไวรัสโคโรน
31 ม.ค. 2563

นายรักษ์ วรกิจโภคาทร กรรมการและผู้จัดการทั่วไป บรรษัทประกันสินเชื่ออุตสาหกรรมนาดย่อม (บสย.) เปิดเผยว่า เพื่อเป็นการลดผลกระทบทางธุรกิจของผู้ประกอบการ SMEs จากการแพร่ระบาดของไวรัสโคโรนา บสย. จึงออกโครงการ “บสย. SMEs สร้างไทย” เพื่อช่วยเหลือผู้ประกอบการ SMEs ให้ได้รับสินเชื่อเสริมสภาพคล่อง ซึ่งเป็นหนึ่งในมาตรการ “ต่อเติม เสริมทุน SMEs สร้างไทย” ของรัฐบาล โดย บสย. ได้รับความร่วมมือจากสถาบันการเงิน และลงนามข้อตกลงความร่วมมือไปแล้วนั้น ทาง บสย. และ สถาบันการเงินจะร่วมกันให้ความช่วยเหลือทางการเงินการให้สินเชื่อเพื่อเติมทุน เสริมสภาพคล่อง ในวงเงินรวม 60,000 ล้านบาท ผ่าน ธนาคารออมสิน ธนาคารกรุงเทพ ธนาคารไทยพาณิชย์ ธนาคารกรุงไทย ธนาคารกสิกรไทย ธนาคารกรุงศรีอยุธยา ธนาคารธนชาติ ธนาคารทหารไทย ธนาคารยูโอบี ธนาคารซีไอเอ็มบี ไทย ธนาคารเกียรตินาคิน ธนาคารทิสโก้ ธนาคารแลนด์ แอนด์ เฮ้าส์ และธนาคารไทยเครดิตเพื่อรายย่อย ซึ่งสถาบันการเงินจะให้การสนับสนุนด้านต่างๆ อาทิ อัตราดอกเบี้ยพิเศษ สินเชื่อสูงสุด 3 เท่าของหลักประกัน ผ่อนนานสูงสุด 10 ปี เป็นต้น โดยผู้ประกอบการ SMEs สามารถขอรับคำขอค้ำประกันได้จนถึงวันที่ 31 ธันวาคม 2563 ฟรีค่าธรรมเนียมค้ำประกัน 2 ปีแรก
ส่วนลูกค้าเดิมของ บสย. ที่อยู่ในธุรกิจภาคท่องเที่ยวและธุรกิจเกี่ยวข้องซึ่งอาจได้รับผลกระทบ มีจำนวน 5,614 ราย ภาระค้ำประกัน 10,958 ล้านบาท ประกอบด้วย ธุรกิจทัวร์ ธุรกิจขายตั๋ว จำนวน 1,012 ราย ภาระค้ำประกัน 2,157 ล้านบาท ธุรกิจร้านอาหาร จำนวน 3,069 ราย ภาระค้ำประกัน 4,340 ล้านบาท และธุรกิจโรงแรม จำนวน 1,533 ราย ภาระค้ำประกัน 4,461 ล้านบาท ซึ่งผู้ประกอบการกลุ่มดังกล่าวอาจประสบปัญหาขาดสภาพคล่อง ดังนั้น มาตรการพักชำระค่าธรรมเนียมค้ำประกันสินเชื่อ จะช่วยลดภาระค่าธรรมเนียมให้แก่ผู้ประกอบการ SMEs ได้ โดยผู้ประกอบการ SMEs ที่ครบกำหนดชำระค่าธรรมเนียมค้ำประกันภายในวันที่ 30 มิถุนายน 2563 สามารถพักชำระค่าธรรมเนียมค้ำประกันสินเชื่อออกไปอีก 12 เดือน
นอกจากนี้ บสย. แนะนำให้ผู้ประกอบการ SMEs เร่งตรวจสุขภาพธุรกิจและติดตามสถานการณ์อย่างใกล้ชิด โดยสามารถขอรับคำปรึกษาทางการเงินจาก บสย. หรือธนาคารผู้ให้สินเชื่อ สอบถามรายละเอียดโครงการ “บสย. SMEs สร้างไทย” และมาตรการพักชำระค่าธรรมเนียมค้ำประกันสินเชื่อ ได้ที่ช่องทางการให้คำปรึกษาผ่าน หมอหนี้ บสย. ที่ LINE : @doctor.tcg และ บสย. Call Center 02 890 9999 (ในวัน-เวลาราชการ)